**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2019-01-22 Nr. TAR-2

 Posėdis vyksta 2019-01-16. Pradžia 13.30 val.

 Posėdžio pirmininkas – Rimantas Taraškevičius.

 Posėdžio sekretorė – Lietutė Demidova.

 Posėdyje dalyvauja komiteto nariai: Andrej Kugmerov, Artūras Šulcas, Vygantas Vareikis, Jurij Šeršniov. Nedalyvauja Arūnas Barbšys.

 Posėdyje dalyvavusių komiteto narių ir svečių sąrašai pridedami (priedai 1, 2).

 R. Taraškevičius informuoja, kad dėl ligos posėdyje nedalyvaus A. Barbšys.

 R. Taraškevičius siūlo papildyto darbotvarkę šiais klausimais:

 1. Dėl savivaldybės būstų pardavimo. Pranešėjas E. Simokaitis.

 2. Dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo. Pranešėjas E. Simokaitis.

 3. Dėl viešosios įstaigos „Klaipėda ID“ teikiamų kūrybinio inkubatoriaus kultūros fabriko paslaugų įkainių patvirtinimo. Pranešėja J. Činauskaitė.

 4. Dėl klasių ir mokinių skaičiaus savivaldybės bendrojo ugdymo mokyklose 2019–2020 mokslo metams nustatymo. Pranešėja L. Prižgintienė.

 5. Dėl savivaldybės bendrojo ugdymo mokykloms priskirtų aptarnavimo teritorijų 2019–2020 mokslo metų priėmimui nustatymo. Pranešėja L. Prižgintienė.

 6. Dėl pritarimo dalyvauti projekte ,,Mokinių ugdymosi pasiekimų gerinimas diegiant kokybės krepšelį“ partnerio teisėmis. Pranešėja L. Prižgintienė.

 7. Dėl nemokamo važiavimo Klaipėdos miesto viešuoju transportu 2019 m. švenčių ir renginių metu. Pranešėjas R. Mockus.

 8. Dėl Klaipėdos miesto savivaldybės 2019–2021 metų strateginio veiklos plano patvirtinimo. Pranešėjas S. Budinas.

 9. Dėl pritarimo papildomo susitarimo prie 2018 m. rugsėjo 24 d. Bendradarbiavimo sutarties dėl Klaipėdos miesto ekonominės plėtros strategijos įgyvendinimo Nr. J9-2011 projektui. Pranešėja J. Činauskaitė.

 DARBOTVARKĖ:

 1. Dėl likviduotų dėl bankroto ir iš juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo. Pranešėja R. Jievaitienė.

 2. Dėl mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymo. Pranešėja R. Jievaitienė.

 3. Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus pateikimo. Pranešėja R. Gružienė.

 4. Dėl savivaldybės būstų pardavimo. Pranešėjas E. Simokaitis.

 5. Dėl Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimo. Pranešėjas E. Simokaitis.

 6. Dėl viešosios įstaigos „Klaipėda ID“ teikiamų kūrybinio inkubatoriaus kultūros fabriko paslaugų įkainių patvirtinimo. Pranešėja J. Činauskaitė.

 7. Dėl pritarimo papildomo susitarimo prie 2018 m. rugsėjo 24 d. Bendradarbiavimo sutarties dėl Klaipėdos miesto ekonominės plėtros strategijos įgyvendinimo Nr. J9-2011 projektui. Pranešėja J. Činauskaitė.

 8. Dėl klasių ir mokinių skaičiaus savivaldybės bendrojo ugdymo mokyklose 2019–2020 mokslo metams nustatymo. Pranešėja L. Prižgintienė.

 9. Dėl savivaldybės bendrojo ugdymo mokykloms priskirtų aptarnavimo teritorijų 2019–2020 mokslo metų priėmimui nustatymo. Pranešėja L. Prižgintienė.

 10. Dėl pritarimo dalyvauti projekte ,,Mokinių ugdymosi pasiekimų gerinimas diegiant kokybės krepšelį“ partnerio teisėmis. Pranešėja L. Prižgintienė.

 11. Dėl nemokamo važiavimo Klaipėdos miesto viešuoju transportu 2019 m. švenčių ir renginių metu. Pranešėjas R. Mockus.

 12. Dėl Klaipėdos miesto savivaldybės 2019–2021 metų strateginio veiklos plano patvirtinimo. Pranešėjas S. Budinas.

 Darbotvarkei pritarta (už – 4).

 1. SVARSTYTA. Likviduotų dėl bankroto ir iš juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymas.

 Pranešėja – R. Jievaitienė. Teigia, kad sprendimo projekto esmė ir tikslas – pripažinti beviltiškomis likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą, jas nurašyti iš Klaipėdos miesto savivaldybės administracijos apskaitos ir leisti UAB Klaipėdos regiono atliekų tvarkymo centrui nurašyti jas iš apskaitos.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 2. SVARSTYTA. Mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymas.

 Pranešėja – R. Jievaitienė. Sako, kad sprendimo projekto esmė – pripažinti beviltiškomis mirusių asmenų vietinės rinkliavos už komunalinių atliekų surinkimą ir tvarkymą skolas, jas nurašyti iš Klaipėdos miesto savivaldybės administracijos apskaitos ir leisti UAB Klaipėdos regiono atliekų tvarkymo centrui nurašyti jas iš apskaitos.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 3. SVARSTYTA. Prašymo perduoti Klaipėdos miesto savivaldybei valdyti patikėjimo teise valstybinės žemės sklypus pateikimas.

 Pranešėja – R. Gružienė. Pažymi, kad Klaipėdos miesto savivaldybės 2018-2020 m. strateginės veiklos plane, Susisiekimo sistemos priežiūros ir plėtros programoje (Nr.06) numatyta priemonė – Naujo įvažiavimo kelio (Priešpilio g.) į piliavietę ir kruizinių laivų terminalą tiesimas“, kurios įgyvendinimo terminas 2018-2019 m. Priešpilio gatvės atkarpai nutiesti būtina suformuoti žemės sklypą, kurį Klaipėdos miesto savivaldybė valdytų patikėjimo teise.

 Sako, kad sprendimo projektas parengtas vadovaujantis Lietuvos Respublikos žemės įstatymo 7 straipsnio 2 ir 6 dalimis bei atsižvelgiant į Nekilnojamojo turto registro centrinio duomenų banko duomenis, kuriuose užfiksuoti faktiniai žemės sklypo, kadastro Nr. 2101/0010:1, duomenų pasikeitimai.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 4. SVARSTYTA. Savivaldybės būstų pardavimas.

 Pranešėjas – E. Simokaitis. Teigia, kad sprendimu siekiama įgyvendinti savivaldybės būstų nuomininkų prašymus dėl leidimo įsigyti nuomojamus savivaldybei nuosavybės teise priklausančius būstus, atlikti pardavimo procedūras.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 5. SVARSTYTA. Viešame aukcione parduodamo Klaipėdos miesto savivaldybės nekilnojamojo turto ir kitų nekilnojamųjų daiktų sąrašo patvirtinimas.

 Pranešėjas – E. Simokaitis. Sako, kad sprendimo projekto tikslas patvirtinti savivaldybei nuosavybės teise priklausančio savivaldybės funkcijų įgyvendinimui nereikalingo nekilnojamojo turto ir kitų nekilnojamųjų daiktų sąrašą, kad būtų galima jį parduoti ir gauti pajamas į savivaldybės biudžetą.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 6. SVARSTYTA. Viešosios įstaigos „Klaipėda ID“ teikiamų kūrybinio inkubatoriaus kultūros fabriko paslaugų įkainių patvirtinimas.

 Pranešėja – J. Činauskaitė. Primena, kad KUFA paslaugų įkainiai galioja jau daugiau nei 3 metus, todėl KUFA darbuotojai atliko jų taikymo praktikoje analizę pagal šiuos rodiklius (2015 – 2018 metų veiklos rezultatus; faktinę erdvių užimtumo statistiką; renginių ir erdvių pastoviam darbui paklausą, teikiamų paslaugų pobūdį ir jų generuojamas pajamas; vykstančių renginių pobūdį ir jų generuojamas pajamas). Atlikta analizė parodė, kad pagrindiniai KUFA strateginiai veiklos rodikliai per pirmus 3 veiklos metus pasiekti, tačiau būtina KUFA veiklą vykdyti efektyviau: didinant bendradarbystės ir kitų erdvių užimtumą (pvz. 2018 metų 9 mėn. užimtumo vidurkis bendradarbystės erdvėms buvo 85 %, renginių erdvėms tik 40 %), taip didinant KUFA pajamas; sudarant dar palankesnes sąlygas rezidentams (jauniesiems menininkams ir SVV subjektams, veikiantiems kūrybinių industrijų srityje) kurti ir vystyti savo veiklas. Analizė taip pat atskleidė, kad KUFA atskirų erdvių aukštesnio užimtumo rodiklis atitinkamai sąlygoja didesnę sąnaudų dalį, tenkančią tos erdvės išlaikymui, bet generuoja neproporcingai mažas pajamas. KUFA darbuotojų atlikta apklausa dėl analogiškų paslaugų kainų Klaipėdos mieste taip pat patvirtino, kad KUFA teikiamų paslaugų ir/ar erdvių nuomos įkainiai yra vieni iš mažiausių.

 Klaipėdos miesto savivaldybės tarybai patvirtinus naujus KUFA paslaugų įkainius: bus patvirtinti lankstesni, paklausesni ir daugiau į rinkos situaciją orientuoti KUFA paslaugų įkainiai ne rezidentams, kurie leistų užtikrinti viešosios įstaigos „Klaipėda ID“ 2018-2020 metų strateginio veiklos plano tikslų tinkamą vykdymą ir efektyvesnius veiklos rezultatus; bus sulyginti visų sričių rezidentų paslaugų įkainiai, t.y. liks tik vienas bendras rezidentų įkainis, ir užtikrintos visiems rezidentams vienodos paslaugų ir/ar erdvių nuomos teikimo sąlygos.

 R.Taraškevičius prašo prie sprendimo projekto priedėti lentelės lyginamąjį variantą.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 7. SVARSTYTA. Pritarimas papildomo susitarimo prie 2018 m. rugsėjo 24 d. Bendradarbiavimo sutarties dėl Klaipėdos miesto ekonominės plėtros strategijos įgyvendinimo Nr. J9-2011 projektui.

 Pranešėja – J. Činauskaitė. Sako, kad Klaipėdos miesto savivaldybės tarybai pritarus Sutarties keitimui: Bendradarbiavimo sutartis bus papildyta RT sudarymo, jos nuostatų tvirtinimo bei teisių ir pareigų nuostatomis; papildyta Bendradarbiavimo sutartis kompleksiškai užtikrins KEPS Partnerių bendradarbiavimo tvarumą, nes joje bus įtvirtintas visas KEPS įgyvendinimo valdymo modelis (EPT, ĮVG ir RT); atsiras pagrindas sudaryti RT ir sukurti bei vystyti vieningą KEPS įgyvendinimo rinkodaros sistemą; bus sukurtas viešinimo strategijos ir komunikavimo planas, kuriuo kryptingai naudosis KEPS įgyvendinančios institucijos, bei vykdoma jo įgyvendinimo stebėsena; bus kompleksiškai užtikrinamas bendradarbiavimas tarp KEPS įgyvendinančių institucijų, sukuriant palankią teisinę, ekonominę bei rinkodarinę aplinką; vieningai ir kompleksiškai įgyvendinant papildytą Bendradarbiavimo sutartį Klaipėdos miestas visų Partnerių būtų pozicionuojamas kaip patrauklus gyventi, dirbti ir investuoti, o planinga ir koordinuota Dokumente įgyvendinamų priemonių rinkodara užtikrintų ne tik miesto, bet ir viso regiono žinomumą ir patrauklumą.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 8. SVARSTYTA. Klasių ir mokinių skaičiaus savivaldybės bendrojo ugdymo mokyklose 2019–2020 mokslo metams nustatymas.

 Pranešėja – L. Prižgintienė. Teigia, kad sprendimo projektas rengiamas, nes kiekvienais mokslo metais Lietuvos Respublikos švietimo, mokslo ir sporto ministro nustatyta tvarka savivaldybės bendrojo ugdymo mokykloms turi būti nustatomas klasių skaičius bei mokinių skaičius jose. Sprendimo projekto tikslas – užtikrinti mokyklinio amžiaus asmenų, taip pat ir suaugusiųjų, mokymąsi pagal švietimo programas, nustatyti klasių ir mokinių skaičių mokyklose 2019–2020 mokslo metams.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 9. SVARSTYTA. Savivaldybės bendrojo ugdymo mokykloms priskirtų aptarnavimo teritorijų 2019–2020 mokslo metų priėmimui nustatymas.

 Pranešėja – L. Prižgintienė. Pažymi, kad nustatomos mokyklų aptarnavimo teritorijos, atsižvelgus į Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119, pakeitimus ir reikalavimus diegiamai mokinių priėmimo informacinei sistemai.

 Sako, kad sprendimo projekte nustatyta aptarnavimo teritorija ir klasių paskirtis nuo 2019 m. rugsėjo 1 d. veiksiančiai Klaipėdos jūrų kadetų mokyklai bei Klaipėdos suaugusiųjų gimnazijos jaunimo klasių skyriui. Patikslinti ir sukonkretinti Klaipėdos miesto gatvių, adresų sąrašai. Taip pat apibrėžtas priėmimo būdas į mokyklų netradicinio ugdymo klases, vadovaujantis Priėmimo į Klaipėdos miesto savivaldybės bendrojo ugdymo mokyklas tvarkos aprašu, patvirtintu Klaipėdos miesto savivaldybės tarybos 2016 m. gruodžio 22 sprendimu Nr. T2-296.

 Teigia, kad patvirtinus teikiamą sprendimo projektą, bus užtikrinama miesto gyventojų teisė mokytis arčiau gyvenamosios vietos pagal privalomojo ugdymo programas 2019–2020 m. m., bus laiduojamas aiškumas, renkantis mokyklas ir sudarytos sąlygos informacinės priėmimo sistemos veiklai.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 10. SVARSTYTA. Pritarimas dalyvauti projekte ,,Mokinių ugdymosi pasiekimų gerinimas diegiant kokybės krepšelį“ partnerio teisėmis.

 Pranešėja – L. Prižgintienė. Sako, kad projekto tikslas – sudaryti sąlygas 6 bendrojo ugdymo mokyklose pagerinti mokinių ugdymosi pasiekimus ir vykdyti gerųjų mokymosi patirčių sklaidą. Projekto uždaviniai: 1) sudaryti galimybes Savivaldybei gauti kokybės krepšelio lėšas, pritariant dalyvavimui Projekte partnerio teisėmis ir skiriant iš Savivaldybės biudžeto 15% Projekto finansavimui; 2) įgalioti Savivaldybės administracijos direktorių su Ugdymo plėtotės centru pasirašyti reikiamus Projekto dokumentus.

1. Šulcas teigia, kad nedalyvaus balsavime.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 11. SVARSTYTA. Nemokamas važiavimas Klaipėdos miesto viešuoju transportu 2019 m. švenčių ir renginių metu.

 Pranešėjas – R. Mockus. Primena, kad savivaldybės taryba 2017 m. gruodžio 21 d. sprendimo Nr. T2-320 ‚Dėl keleivių vežimo kainų patvirtinimo“ 19 punktu nustatė, kad nemokamo važiavimo viešuoju transportu renginių ir (ar) švenčių dienų (valstybinių ir miesto), sąrašą ir skaičių tvirtina Klaipėdos miesto savivaldybės taryba.

 Pažymi, kad įvertinus skirtą finansavimą ir išnagrinėjus Kultūros skyriaus raštą „Dėl šventinių dienų sąrašo“ siūloma leisti 2019 metais šiomis švenčių (valstybinių ir miesto) ir renginių dienomis visais Klaipėdos miesto savivaldybės vietinio (miesto) reguliaraus susisiekimo maršrutų autobusais važiuoti nemokamai (visiems keleiviams): Lietuvos valstybės atkūrimo dieną, 2019 m. vasario 16 d.; Klaipėdos šviesų festivalio metu, 2019 m. vasario 15–16 d.; Lietuvos nepriklausomybės atkūrimo dieną, 2019 m. kovo 11 d; Valstybės (Lietuvos karaliaus Mindaugo karūnavimo) dieną, 2019 m. liepos 6 d; Jūros šventės metu, 2019 m. liepos 26–28 d; Dieną be automobilio, 2019 m. rugsėjo 20 d.; (tik renginio dalyviams): Lietuvos vaikų ir jaunimo dainų šventės „Mes Lietuvos vaikai“ metu, 2019 m. birželio 14–16 d; Tarptautinio nematerialiojo paveldo festivalio „Lauksnos“ metu, 2019 m. liepos
11–14 d.

 Teigia, kad siūloma pavesti Klaipėdos miesto savivaldybės administracijai kompensuoti VšĮ „Klaipėdos keleivinis transportas“ viešojo transporto nuostolius, bet ne daugiau kaip 227,8 tūkst. Eur, patirtus vežant keleivius nemokamai vietinio (miesto) reguliaraus susisiekimo maršrutų autobusais 1 punkte nustatytų švenčių dienų (valstybinių ir miesto) ir renginių metu.

 A. Šulcas pritaria pateiktam sprendimo projektui.

 V. Vareikis siūlo išbraukti iš sprendimo projekto „2019 m. liepos 6 d. (Valstybės Lietuvos karaliaus Mindaugo karūnavimo diena)“, nes šventė nėra švenčiama masiškai, nevyksta jokie mitingai.

 V. Vareikis, A. Šulcas, J. Šerniov siūlo Taryboje diskutuoti dėl nemokamo važiavimo viešuoju transportu 2019 m. liepos 6 d. (Valstybės Lietuvos karaliaus Mindaugo karūnavimo diena).

 R. Taraškevičius pritaria siūlymui.

 NUTARTA. Pritarti pateiktam sprendimo projektui su siūlymu – Tarybos posėdyje diskutuoti dėl nemokamo važiavimo viešuoju transportu liepos 6 d. (Valstybės (Lietuvos karaliaus Mindaugo karūnavimo) diena).

 BALSUOTA: už – 5, prieš – 0, susilaiko – 0.

 12. SVARSTYTA. Klaipėdos miesto savivaldybės 2019–2021 metų strateginio veiklos plano patvirtinimas.

 Pranešėjas – S. Budinas. Primena, kad Lietuvos Respublikos vietos savivaldos įstatymo 6 straipsnio 22 dalyje nustatyta, kad savivaldybių savarankiška funkcija yra strateginių veiklos planų rengimas, o 16 straipsnio 2 dalies 40 punkte nustatyta, kad savivaldybės tarybos kompetencija yra tvirtinti savivaldybės strateginius veiklos planus. Vadovaujantis Vietos savivaldos įstatymo 103 straipsnio 3 dalimi, strateginis veiklos planas yra strateginio planavimo dokumentas, kuris rengiamas 3 metų laikotarpiui (kiekvienais metais jį tikslinant), detalizuoja savivaldybės strateginio plėtros plano ir savivaldybės atskirų ūkio šakų (sektorių) plėtros programų tikslų ir uždavinių įgyvendinimą ir sudaromas atsižvelgiant į planuojamus savivaldybės finansinius ir žmogiškuosius išteklius.

 S. Budinas primena apie Strateginio veiklos plano struktūrą, ir teigia, kad pagrindinė misija - bendruomenei teikti kokybiškas paslaugas, atitinkančias suinteresuotų šalių išreikštus poreikius ir lūkesčius, siūlomi pagrindiniai trys tikslai, tai miesto konkurencingumo didinimas, vykdant infrastruktūrą ir sudarant tinkamas sąlygas verslui, patrauklios, saugios gyvenamosios aplinkos kūrimas ir aukšta švietimo kultūros socialinius sporto, sveikatos apsaugos paslaugų kokybės prieinamumas. Kitas svarbus dalykas 13 programų, kuriose išdėstytos svarbiausios miestui priemonės. Atkreipia dėmesį, kad atlikus ataskaitas 2018 m. mieste svarbiausias dalykas buvo mieste padidėję užterštumas kietosiomis dalelėmis.

 A. Budinas informuoja apiepriemones, susijusias su aplinkosauga (6 nauji aplinkos oro kokybės matavimo taškai, 20 naujų ekologiškų autobusų (2020 m.), 8 gatvių valymo mašinos siekiant mažinti taršą KD10 dalelėmis (2019 m.), Koordinuota šviesoforų valdymo sistema Minijos g. – Pilies g.- Naujojo uosto g. (2022 m.), 268 pusiau požeminės ir 12 požeminių atliekų konteinerių aikštelių (2019 m.), paviršinių nuotekų sistemų tvarkymas (AB „Klaipėdos vanduo“ (2020 m.), Dviračių ir pėsčiųjų takų įrengimas: nuo Paryžiaus Komunos g. iki Jono kalnelio tiltelio, Danės upės slėnio teritorijoje nuo Klaipėdos g. tilto iki miesto ribos, Minijos g. nuo Baltijos pr., Pilies g., Naujojoje Uosto g., Smeltalės upės, mažojo Žardės tvenkinio valymas).

A. Šulcas atkreipia dėmesį, kad senamiesčio fasadų atnaujinimui lėšų skirta tiek pat, kaip ir pernai, nors lėšų poreikis didesnis.

 R. Taraškevičius siūlo Savivaldybės administracijai ieškoti galimybę (Miesto urbanistinio planavimo programa Nr. 1) priemonei „01.03.02. Kultūros paveldo objektų tvarkyba: kultūros paveldo objektų tvarkybos darbų vykdymas“ padidinti lėšų poreikį 2019 m. iki 200 tūkst. Eur.

 R. Taraškevičius (Aplinkos apsaugos programa Nr. 5) mano, kad AB „Klaipėdos vanduo“ galėtų priemonę „01.04.01. AB „Klaipėdos vanduo“ įstatinio kapitalo didinimas įgyvendinant ES lėšomis finansuojamą projektą „Paviršinių nuotekų sistemų tvarkymas Klaipėdos mieste“ įgyvendinimas (projekto vykdytoja – AB „Klaipėdos vanduo“)“ vykdyti savo lėšomis, kadangi įmonė dirba pelningai. R. Taraškevičius siūlo komitetui suformuoti nuostatą – išnagrinėti galimybę vykdyti projekto įgyvendinimą „Paviršinių nuotekų sistemų tvarkymas Klaipėdos mieste“ iš AB „Klaipėdos vanduo“ pelno lėšų.

 R. Taraškevičius domisi dėl Medelyno kvartalo vystymo ir tikslų įgyvendinimo projekto parengimo. Primena, kad šį projektą buvo siūloma svarstyti Kolegijoje (dėl inžinerinės infrastruktūros dokumentacija apimties).

 S. Budinas teigia, kad bus projektuojami magistraliniai tinklai (šiluminės trasos, vanduo).

 R. Taraškevičius klausia, kokios pasekmės būtų savivaldybės biudžetui, jei Medelyno kvartalo vystymo ir tikslų įgyvendinimo projektas būtų rengiamas visa apimtimi.

 S. Budinas sako, kad dabar eina kalba apie techninį projektą, o ne apie infrastruktūros įgyvendinimo projektą.

 A. Šulcas teigia, kad programoje Nr. 7 numatyta 2020 m. parengti techninį projektą „Buvusios AB „Klaipėdos energija“ teritorijos dalies konversiją, sudarant sąlygas vystyti komercines, rekreacines veiklas“. A. Šulcas mano, kad techninį projektą reikia pradėti rengti jau šiais metais.

 S. Budinas pritaria siūlymui ir teigia, kad į jį atsižvelgs.

 R. Taraškevičius siūlo baigti klausimą svarstyti kitame komiteto posėdyje.

 NUTARTA:

 12.1. Išklausytos septynios strateginio veiklos plano programos.

 12.2. Kitų programų svarstymą atidėti kitam komiteto posėdžiui.

 Posėdis baigėsi 15.00 val.

Posėdžio pirmininkas Rimantas Taraškevičius

Posėdžio sekretorė Lietutė Demidova